Matilde Powers (S), 2025-05-16:
Tak for ordet, formand.
Tilbage i 2010 arbejdede jeg på Hillerød børneafdeling, og her fik jeg jævnligt børn og unge ind, som havde skåret i sig selv, som havde taget en håndfuld Panodiler for at få fred, eller som havde været væk fra deres skole i månedsvis på grund af ondt i maven, som vi ikke kunnet finde nogen fysisk forklaring på.
De her unge havde rigtig ondt i livet, de mistrivedes, og når de kom til os på børneafdelingen, var det et kæmpe råb om hjælp.
Siden dengang er antallet af børn og unge, der mistrives, desværre bare steget, og særlig blandt vores unge fra 15-25 år ser vi en stigning og særlig blandt pigerne.
Som børnesygeplejerske, som mor til to unge piger og som politisk ordfører for unges trivsel er jeg oprigtigt bekymret for den udvikling, og den kræver uden tvivl handling.
Derfor er jeg også så glad for, at vi har modtaget Trivselskommissionens grundige arbejde, så vi har et godt udgangspunkt og nogle tydelige retningslinjer for, hvordan vi kan arbejde lige så grundigt videre.
Det skylder vi vores børn og unge.
Så tak til SF for også at løfte debatten og arbejdet her ind i salen i dag.
Trivselskommissionens rapport indledes med at beskrive nogle beskyttelsesfaktorer for mistrivsel, og den liste synes jeg det er interessant at bruge lidt tid på.
For jeg tror faktisk, at vi kan finde mange svar netop her.
Bl.a. nævner de søvn og fysisk aktivitet, to basale faktorer, som sammen med en sund kost og sollys er noget af det mest grundlæggende for vores psykiske og fysiske velbefindende.
Det har vi vidst i hundredvis af år, men det er, som om vi har glemt det lidt i den seneste tid.
Omvendt kan vi også se, at de børn og unge, som er fysisk aktive mindst en time om dagen, har det signifikant bedre end andre børn.
Det synes jeg er virkelig tankevækkende, og det kalder på, at vi interesserer os endnu mere for, hvordan vi kan skabe nogle gode og sunde rammer omkring vores børn.
Men selvfølgelig er alt ikke løst med sunde og gode vaner.
Trivselskommissionen nævner også, at det at have gode relationer til voksne er helt afgørende, f.eks. i skolen.
Jeg læste engang en undersøgelse fra Sverige, som viste, at mange unge ikke vil gå til deres lærer, hvis de har det svært, fordi det er selv samme person, der skal give dem karakterer og dermed få afgørende betydning for deres fremtidsmuligheder.
Måske er det værd at tænke på, når vi taler om, hvor og hvordan vores unge mennesker kan få hurtig hjælp og sparring, når livet gør ondt.
Noget andet, som nævnes i rapporten, er, at antallet af vores unge, som oplever sig meget stressede, er steget markant de sidste 10 år.
Det er et alvorligt faresignal, fordi vi ved, at et vedvarende højt stressniveau gør os alle sammen syge.
Der er selvfølgelig ikke en entydig grund til, at man føler sig stresset.
Stress kan være udløst af et højt pres og et højt tempo, og derfor er det godt, at vi forkorter skoledagene, og at vi ser på prøvetrykket.
Men stress kan også udløses af meningsløshed, altså at man ikke kan se nogen mening med det, man beskæftiger sig med, og en del unge beskriver faktisk, at de ikke kan se meningen med noget af det faglige indhold, som de præsenteres for i både udskolingen og på gymnasierne.
Det kan f.eks. være svært at forstå, hvad de i fremtiden skal bruge de matematiske ligninger, viden om oldtidskundskab og latinske tekster til, og det forstår jeg virkelig godt.
Tiden er nok løbet lidt fra os, og fokus har desværre nok været lidt for meget på vigtigheden af de boglige kompetencer og mindre på de praktiske.
Vi har helt sikkert ikke haft nok fokus på, at børn og unge lærer forskelligt, og vi har nok være lidt for optagede af at fortsætte med det, vi plejer, frem for at spørge de unge, hvad der giver mening for dem i den verden, de lever i i dag.
Det er jeg overbevist om kommer til at gøre en forskel i forhold til deres følelse af meningsfuldhed.
For ud over at forebygge, at vores unge overhovedet bliver syge, så bliver vi også nødt til at have en god og hurtig hjælp, hvis de bukker under.
Ingen kan være tjent med at skulle vente hele eller halve år på at få hjælp, når man er syg, som det desværre ofte har været tilfældet i psykiatrien i dag.
Det bliver der heldigvis for alvor gjort noget ved nu.
Så er nogle af de problemer og anbefalinger, som Trivselskommissionen peger på, er vi heldigvis i fuld gang med at løse.
Men meget mangler vi også stadig at finde svar på, og derfor er jeg også rigtig glad for, at vi skal drøfte de 35 anbefalinger fra rapporten både her i dag og ved mange andre fremtidige lejligheder, så vi kan få knækket kurven, så der i fremtiden vil være færre unge, der indlægges med selvmordsforsøg, selvskade og kroniske mavesmerter, og ikke flere.
Tak for ordet.
Med det vil jeg gerne læse en vedtagelsestekst op på vegne af Socialdemokratiet, Venstre, Moderaterne, Liberal Alliance, Dansk Folkeparti og Det Konservative Folkeparti, og det lyder som følger
: Forslag til vedtagelse »Folketinget ønsker at styrke trivslen blandt børn og unge.
Folketinget har derfor med tilfredshed modtaget anbefalingerne fra Trivselskommissionen.
Folketinget noterer sig, at regeringen agter helt eller delvist at arbejde videre med alle anbefalingerne, der er målrettet det statslige niveau.
Folketinget lægger dertil vægt på, at der holdes liv i trivselsdebatten, herunder hvordan udfordringerne med trivsel i samfundet italesættes.
Folketinget konstaterer, at flere af anbefalingerne allerede er aftalt, f.eks. at udvide muligheden for, at flere unge fra familier med lav indkomst kan komme på efterskole, ligesom man vil se på justering af karakterskalaen.
Hertil indgår flere af Trivselskommissionens forslag i regeringens psykiatriudspil.
Derudover har børne- og undervisningsministeren indkaldt til årets Sorømøde i august, som skal under støtte en videreførelse af debatten om Trivselskommissionens anbefalinger.
Folkeskoleforligskredsen er derudover enig om at drøfte de af Trivselskommissionens anbefalinger, som har relevans for folkeskolen, herunder om skolevægring og kommissionens overvejelser om målingen af børn og unges trivsel«.
Tak for ordet.